b'\n_START_ARTICLE_\nBM Neptuno\n_START_PARAGRAPH_\nClub Balonmano Neptuno/Atl\xc3\xa9tico Madrid, poznat i kao BM Ciudad Real, biv\xc5\xa1i \xc5\xa1panjolski rukometni klub iz Madrida. Bio je dijelom \xc5\xa1portskog dru\xc5\xa1tva Atl\xc3\xa9tico Madrid. igrao je dvije sezone u Ligi ASOBAL i u objema osvojio drugo mjesto. Njegova dvorana bila je Palacio Vistalegre koja mo\xc5\xbee primiti 15 000 ljudi. Predsjednik kluba bio je Domingo D\xc3\xadaz de Mera, a trener Talant Duj\xc5\xa1ebajev. Zbog financijskih te\xc5\xa1ko\xc4\x87a klub se ugasio 9. srpnja 2013. godine.\n_START_SECTION_\nPovijest\n_START_PARAGRAPH_\nKlub Atl\xc3\xa9tico Madrid BM s kojim BM Neptuno koji je postojao od 2011. do 2013. nema izravnih dodirnih to\xc4\x8daka osnovan je 1951. godine. Bio je to mo\xc4\x87an klub koji je osvojio 11 \xc5\xa1panjolskih prvenstava i deset kupova izme\xc4\x91u 1952. i 1987. Pora\xc5\xbeen je u zavr\xc5\xa1nici Kupa europskih prvaka. Sezone 1984./85. isprije\xc4\x8dila mu se \xc5\xa1aba\xc4\x8dka Metaloplastika, a sezone 1986./87. u Kupu EHF Granitas Kaunas. Predsjednik Jes\xc3\xbas Gil raspustio je klub 1992., ali se on pod imenom Atl\xc3\xa9tico Madrid Alcobendas natjecao jo\xc5\xa1 dvije sezone do kona\xc4\x8dnog ga\xc5\xa1enja 1994._NEWLINE_Los Colchoneros vratili su rukometni klub u svoju organizaciju 2011. U srpnju te godine zbog financijskih te\xc5\xa1ko\xc4\x87a Ciudad Reala koji je u me\xc4\x91uvremenu preimenovan u Neptuno isti je premje\xc5\xa1ten u Madrid i preimenovan u Atl\xc3\xa9tico Madrid. Novi klub kratkog vijeka zapo\xc4\x8deo je uspje\xc5\xa1no, pobjedom nad Barcelonom 33:26 u utakmici \xc5\xa1panjolskog Superkupa u kolovozu.  Nepune dvije godine nakon toga klub je prestao postojati.'